**TESTNEVELÉSI ÓRA A REAC PÁLYÁN!**

Csapatunk a REAC Futball csapata a BLSZ I. osztályában hazai pályán a Testnevelési Egyetem csapatával mérte össze erejét. A héten csapatunk felkészülése továbbra sem a megszokott mederben haladt, mivel sérültjeink nem gyógyultak fel, így kezdő csapatunkból több alapember is hiányzott. Egyébként volt miért visszavágni ellenfelünknek, mert bizony az ősszel az idegenbeli mérkőzésünkön sajnos a 93. percben pontot mentettek ellenünk. Fájó döntetlen volt! A bajnokság rendkívül szoros, a mi részünkről a bajnoki címért megy a harc, így nem is lehetett más elvárás csapatunkkal szemben csak a győzelem. A győzelem ugyan megszületett, mivel 2:1 arányban nyertük meg a mérkőzést, de azért a csapatunk teljesítménye elmaradt a szokásostól. Természetesen ez a vélemény szubjektív, de én így ítéltem meg a mérkőzést a lefújás után. Most már részletesen a mérkőzésről! Mint bajnoki esélyes csapat agilisan kezdtük a találkozót. A 6. percben már meg is született a vezető gólunk. Baloldali indítás, Kasza Dani remekül elhúzott védője mellett, majd az alapvonal magasságából visszagurított és az érkező Merczel Zsolt védhetetlenül kb. 13 méterről a léc alá bombázott. 1:0. Gratulálunk régi-új játékosunknak az első találatához! A játék képe nem változott, továbbra is mi irányítottunk. A 22. percben megduplázhattuk volna előnyünket. Tetszetős akció futott végig a pályán. Horváth Patrik passzolt Kasza Daninak, aki középen bevezette a labdát a 16-os környékére, majd az akciót kísérő Horváth Patrik elé passzolt, akinek lövését Szűcs Lajos sokat megélt nagyszerű kapus hárított. A 25. percben a semmiből jött ellenfelünk egyenlítő találata. Baloldali beadás a vetélytárs részéről a mi 16-on belül csak egy csatár tartózkodott Csiszár Richárd volt játékosunk. A labda szállt befelé, a mi két védőnk csak vár, várt, hogy jöjjön érjen oda a labda. Azonban nem a labda érkezett hanem Csiszár, aki megelőzve védőinket szó szerint bemellelte a labdát kb. 5 méterről. Nagy védelmi hiba volt, de mint tudjuk a gólok a hibákból születnek. Azonban nem sokáig tartott a döntetlen állás. A 31. percben Horváth Patrik csatárunk az ellenféltől kapott labdát a 16-s vonaláról egy igazítás után nagyszerűen laposan a hosszú sarokba rúgta. 2:1. Ez is óriási hiba volt, hisz nem volt rajta senki, sőt annyira üresen állt, hogy meg is köszönhette volna az ellenfélnek a gólpasszt, még arra is maradt volna ideje. A félidő hátralévő részében mezőnyfölényben futballoztunk, de sajnos a megnyugtató harmadik gól nem érkezett meg. 2:1-es vezetésnél vonultunk be félidőben az öltözőbe. A szünetben lelkes közönségünk azt taglalta, hogy vajon hány góllal nyerhetjük meg ezt a mérkőzést. Voltak tippek reális és irreális gólarányra is. Ami azonban a második félidőben következett, azt senki nem tippelte. Nem esett több gól. Mint a címemben jeleztem azért éreztük magunkat egy testnevelési órán a második félidőben, mert bizony néha úgy éreztük itt már nincs is szükség a labdára. Én sem szerettem azokat a testnevelési órákat amikor a labda nem került elő. A második félidőt ugyan labdával játszottuk le, de a csapatok értékelhető komoly akciót alig-alig vezettek. Rengeteg rossz passz, folyamatos játék alig. Ellenfelünk nem tudott egy fejesen kívül komoly gólhelyzetet kialakítani, mi pedig két óriási Kasza Dani helyzetet dolgoztunk ki a a második félidőben. Győzelmünket még ha a gólarány rendkívül szoros is volt igazán nem veszélyeztette semmi. Azért oda kellett figyelnünk, mert egy gólelőny nem sok. Előnyünk kitartott, így megérdemelten 2:1 arányban nyertük meg a mérkőzést.

Jövő héten szerdán 18h-kor a Testvériség SE csapatával fogunk játszani a Budai II. László Stadionban, és ha ezt az elmaradt mérkőzésünket megnyerjük megint a tabella első helyén találjuk magunkat. Reméljük, hogy ma játékosaink csak tartalékoltak a második félidőben arra a mérkőzésre. Ennek ellenére gratulálunk csapatunknak, aki focizott az tudja, hogy vannak ilyen mérkőzések is. A jó csapatok jellemzője, hogy viszonylag rossz játékkal is tudnak nyerni.

Várjuk Kedves Szurkolóinkat szerdai mérkőzésünkön, amelyet remélem sikeresen veszünk és célunknak megfelelően elfoglaljuk ismét az első helyünket a tabellán.

HAJRÁ REAC!

Kiss István György